ΓΡΑΠΤΗ ΕΡΩΤΗΣΗ E-0054/99

υποβολή: Barbara Weiler (PSE) προς την Επιτροπή

(22 Ιανουαρίου 1999)

Θέμα: Κέντρα αναδιανομής της ΕΕ για την Έρευνα και την Τεχνολογία (Κέντρα Ανταλλαγής Πληροφοριών - Information Relay Centers - IRC)

1. Πότε και πού έχουν συσταθεί IRC μέσω ενισχύσεων της ΕΕ;

2. Για ποιούς σκοπούς συστάθηκαν τα IRC;

3. Τί πιστώσεις έχουν διατεθεί για τα IRC ανά οικονομικό έτος και τόπο εργασίας; Σε ποιό ύψος ανήλθε η συνδρομή των ομόσπονδων κρατών και των δήμων και κοινοτήτων;

4. Πότε πραγματοποιήθηκε αξιολόγηση των IRC;

5. Ποιά μέτρα έχουν ληφθεί για να δοθούν κίνητρα στα IRC χαμηλότερης απόδοσης;

6. Ποιά IRC παρέχουν συμβουλές και σε ποιά θεσμικά όργανα;

7. Ποιά IRC απειλούνταν ή απειλούνται με διακοπή της λειτουργίας τους;

Απάντηση της κ. Cresson εξ ονόματος της Επιτροπής

(25 Μαρτίου 1999)

Το φθινόπωρο του 1995 συστάθηκε δίκτυο 53 κέντρων αναδιανομής καινοτομιών (IRC) από τα 15 κράτη μέλη, τη Νορβηγία, την Ισλανδία και, από την 1η Ιανουαρίου 1998, το Ισραήλ, κατόπιν πρόσκλησης υποβολής προσφορών εντός του προγράμματος για την καινοτομία (τέταρτο πρόγραμμα πλαίσιο). Οι στόχοι του δικτύου IRC είναι η παροχή βοήθειας σε τοπικής εμβέλειας μικρού και μεσαίου μεγέθους επιχειρήσεις (ΜΜΕ) για την προώθηση της διεθνούς μεταφοράς τεχνολογίας, καθώς και η ενημέρωση σχετικά με τη συμμετοχή σε κοινοτικά προγράμματα έρευνας και τεχνολογικής ανάπτυξης (ΕΤΑ).

Η συνολική ενίσχυση από την Κοινότητα ήταν περίπου 53 εκατ. ευρώ σε διάστημα 4,4 ετών (1η Οκτωβρίου 1995-31 Μαρτίου 2000) που κατανέμεται ετησίως ως εξής (σε εκατ. ευρώ) 1995: 5,5, 1996: 6,5, 1997: 13, 1998: 7, 1999 (μέχρι τώρα): 5. Η συνεισφορά αυτή κατανέμεται ως εξής στις χώρες (σε εκατ. ευρώ): Βέλγιο 2, Δανία 1, Γερμανία 8, Ελλάδα 2,4, Ισπανία 6, Γαλλία 6,7, Ιρλανδία 1, Ιταλία 7,3, Λουξεμβούργο 0,7, Κάτω Χώρες 2,2, Αυστρία 1,6, Πορτογαλία 2, Φινλανδία 1,3, Σουηδία 2, Ηνωμένο Βασίλειο 7, Ισλανδία 0,5, Ισραήλ 0,4 και Νορβηγία 0,9. Τα ομόσπονδα κράτη της Γερμανίας δεν συμμετέχουν ως εταίροι IRC και κατά συνέπεια δεν συνεισφέρουν στη χρηματοδότηση των κέντρων.

Οι προτάσεις αξιολογήθηκαν αρχικώς από ανεξάρτητους εμπειρογνώμονες κατόπιν ανοικτής πρόσκλησης υποβολής προτάσεων. Μετά από 16 μήνες δραστηριοτήτων και ενόψει της ανανέωσης των συμβάσεων για τη δεύτερη φάση, πραγματοποιήθηκε ενδιάμεση αξιολόγηση από οκτώ εξωτερικούς εμπειρογνώμονες την άνοιξη του 1997. Η αξιολόγηση αυτή βασίσθηκε στα αποτελέσματα των προγενέστερων δραστηριοτήτων, τα σχέδια για τη δεύτερη φάση, τη βαθμολόγηση της αυτοαξιολόγησης και την γνώμη δείγματος των πελατών των IRC. Το αποτέλεσμα της αξιολόγησης ήταν ότι τα περισσότερα IRC θεωρήθηκαν άξια να συνεχίσουν τις δραστηριότητές τους, δεδομένου ότι για άνω του 50 % κρίθηκε ότι επιτελούν καλό ή άριστο έργο. Ωστόσο, κατά την αξιολόγηση επτά IRC (Aquitaine/Poitou-Charentes, Αλσατίας-Λορένης, Έσσης-Ρηνανίας-Παλατινάτου, Λομβαρδίας, Λουξεμβούργου/Trier/Saarland, Γαλικίας και Νότιας Αγγλίας) βαθμολογήθηκαν ως "ανεπαρκή" και θεωρήθηκαν απαραίτητες δραστικές προσαρμογές όσον αφορά τη δομή, τους πόρους και το περιεχόμενο των δραστηριοτήτων τους (στόχοι, μεθοδολογία) προκειμένου να συνεχίσουν να επιτελούν το ρόλο τους. Έχουν ληφθεί συγκεκριμένα μέτρα. Πρώτον, σημαντικές διαρθρωτικές αλλαγές επιτελέσθηκαν με την αντικατάσταση των συντονιστών και εταίρων και τον περιορισμό των διαστάσεων των συμπράξεων. Οργανώθηκαν εκπαιδευτικά σεμινάρια ούτως ώστε να βελτιωθούν οι ικανότητες και να επικεντρωθούν καλύτερα στους στόχους του έργου και τη μεθοδολογία που πρέπει να ακολουθείται.

Επιπλέον, όπως συνήθως συμβαίνει για ερευνητικά προγράμματα, τα IRC, όπως άλλες δράσεις του προγράμματος καινοτομίας, επανεξετάζονται ετησίως στο πλαίσιο ετήσιας παρακολούθησης.

Νέα ανοικτή πρόσκληση θα δημοσιευτεί τους επόμενους μήνες για τη συγκρότηση νέου δικτύου IRC στο πλαίσιο του προγράμματος "καινοτομία και συμμετοχή ΜΜΕ" που εγκρίθηκε προσφάτως (πέμπτο πρόγραμμα πλαίσιο) και θα καλύψει το χρονικό διάστημα 2000 μέχρι 2004, ενώ οι αρχικές συμβάσεις θα είναι διετείς. Αυτό σημαίνει ότι όλα τα ήδη υπάρχοντα IRC θα πρέπει να υποβληθούν σε νέα διαδικασία επιλογής και να ανταγωνιστούν με άλλους οργανισμούς προκειμένου να συνεχίσουν τις δραστηριότητές τους με κοινοτική χρηματοδότηση κατά την επόμενη φάση. Η πρόσκληση υποβολής προτάσεων αναμένεται ότι θα ξεκινήσει τον Ιούνιο.